REGOLAMENT TAL-KUMMISSJONI (KE) Nru 1051/2005
tal-5 ta’ Lulju 2005
li jemenda r-Regolament (KE) Nru 1622/1999 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 2201/96 rigward l-iskema għall-ħażna tal-għeneb imqadded mhux ipproċessat u t-tin imqadded mhux ipproċessat
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2201/96 tat-28 ta' Ottubru tal-1996 dwar l-organizzazzjoni komuni tas-swieq tal-prodotti tal-frott u l-ħxejjex ipproċessati (1), u partikolarment l-Artikolu 9(8) tiegħu,
Billi:
(1)
L-Artikolu 9 tar-Regolament (KE) Nru 2201/96 idaħħal skema għall-ħażna tal-għeneb imqadded mhux ipproċessat u t-tin imqadded mhux ipproċessat matul l-aħħar xahrejn tas-snin tas-suq rispettivi għal dawn il-prodotti. Din l-iskema tikkonsisti f'arranġementi għall-approvazzjoni ta' l-aġenziji tal-ħażna u l-ħlas lilhom tal-għajnuna għall-ħażna u ta' kumpens finanzjarju. Ir-Regolament tal-Kummissjoni (KE) Nru 1622/1999 (2) stabilixxa l-kondizzjonijiet li jridu jikkonformaw magħhom l-aġenziji tal-ħażna sabiex jiġu approvati, notevolment fir-rigward tal-passi li jridu jittieħdu sabiex jassiguraw li l-prodotti jkunu maħżuna kif jixraq.
(2)
It-tieni punt tat-tieni subparagrafu tal-Artikolu 2(2) tar-Regolament (KE) Nru 1622/1999 li stabilixxa d-dispożizzjonijiet tranżitorji sal-aħħar tal-sena tas-suq 2003/2004 f’dak li jirrigwarda t-tin imqadded mhux ipproċessat.
(3)
Il-kondizzjonijiet meteoroloġiċi matul parti mis-sena tas-suq 2004/2005 ma kinux favorevoli, u dan ma ppermettiex żvilupp sodisfaċenti tal-frott. Minħabba dan ċerti produtturi kellhom jiġbru parti mill-frott ta’ kalibru ftit inferjuri għal dak tas-soltu iżda li kien jissodisfa l-kondizzjonijiet ta’ kwalità l-oħra u b'hekk kienu tajbin għall-konsum mill-bniedem. Sabiex jiġi evitat li dawn il-kwantitajiet imsemmija jiġu użati għall-produzzjoni tal-pasta tat-tin, li jwassal għal telf ekonomiku konsiderevoli, huwa għalhekk meħtieġ li d-dispożizzjonijiet tranżitorji msemmija jiġu estiżi filwaqt li jiġi previst kalibru minimu addizzjonali għas-sena 2004/2005.
(4)
L-Artikolu 4 tar-Regolament (KE) Nru 1622/1999 jipprovdi għat-tqegħid għall-bejgħ permezz ta' sejħa għall-offerti tal-prodotti miżmuma mill-aġenziji ta' ħażna. L-użu previst, f’dak li jikkonċerna t-tin imqadded mhux ipproċessat, huwa użu industrijali speċifiku, li għandu jiġi speċifikat fl-avviż tas-sejħa għall-offerti mill-awtorità kompetenti. Minħabba n-nuqqas ta' interess ekonomiku mqanqal minn din l-istrateġija ma ġewx ippreżentati sejħiet matul is-sejħiet għall-offerti u għalhekk l-awtoritajiet kompetenti għandhom jingħataw l-opportunità li jespandu l-firxa ta’ użi possibbli tal-prodotti li għandhom jinbiegħu mill-ħażna billi jżidu l-alimentazzjoni diretta tal-annimali u l-użu fi proċessi ta' kompostjar u ta’ bijodegradazzjoni.
(5)
Huwa meħtieġ li jiġu determinati l-proċeduri ta’ kontroll fiżiku u dokumentarju għal dawn l-użi ġodda, kemm meta ssir il-ħażna kif ukoll meta l-ħażna tiġi rilaxxata.
(6)
Jeħtieġ li r-Regolament (KE) Nru 1622/1999 jigi emendat skont dan.
(7)
Id-dispożizzjonijiet previsti f'dan ir-Regolament huma konformi mal-opinjoni tal-Kumitat tal-Ġestjoni għal Prodotti Proċessati minn Frott u Ħxejjex,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1622/1999 hu emendat kif ġej:
1)
Fl-Artikolu 2, il-paragrafu 2 huwa mibdul b’dan li ġej:
“2. Il-prodotti għandhom jiġu kunsinjati lill-aġenziji tal-ħażna f'ċestuni tal-plastik li joqgħodu fuq xulxin. Madankollu, fuq bażi transitorja, l-għeneb imqadded mhux ipproċessat jista' jkun ikkunsinjat f'kontenituri xierqa sal-aħħar tas-sena tas-suq 2001/2002, u t-tin imqadded mhux proċessat sal-aħħar tas-sena tas-suq 2004/2005.
Il-prodotti kunsinjati għandhom:
-
fil-każ tal-għeneb imqadded mhux ipproċessat, jissodisfaw il-ħtiġiet minimi stabbiliti fl-Anness tar-Regolament (KE) Nru 1621/1999,
-
fil-każ tat-tin imqadded mhux ipproċessat, konformi mad-dispożizzjonijiet minimi li jinsabu fl-Anness II tar-Regolament tal-Kummissjoni (KE) Nru 1573/1999 (*) u ta’ kalibru minimu ta’ 180 frotta/kg sal-aħħar tas-sena tas-suq 2003/2004, ta’ 165 frott/kg għas-sena tas-suq 2004/2005 u ta’ 150 frott/kg għas-snin tas-suq ta’ wara.
(*) ĠU L 187, 20.7.1999, p. 27.”" 						
2)
L-Artikolu 4 għandu jinbidel kif ġej:
(a)
Fil-paragrafu 1, il-punt a) hu ssostitwit b'li ġej:
“a)
it-tin imqadded mhux ipproċessat għandu jinbiegħ għal użu speċifiku industrijali, jew għal użu msemmi fil-paragrafu 3, li għandu jiġi speċifikat fl-avviż tal-istedina għall-offerti;”
(b)
Qed jiżdied il-paragrafu 3:
“3. Wara li javżaw lill-Kummissjoni bir-raġunijiet ġustifikati li ma ppermettewx l-użi previsti fil-paragrafu 2, l-Istati Membri jistgħu jawtorizzaw l-aġenziji ta’ ħażna biex jippermettu l-użi segwenti għat-tin imqadded mhux ipproċessat:
a)
distribuzzjoni għall-annimali;
b)
użu fi proċessi ta’ kompostjar u ta’ bijodegradazzjoni li ma jagħmilx ħsara lill-ambjent, u notevolment il-kwalità tal-ilma u tal-kampanja.”
3)
L-Artikolu 10 għandu jinbidel kif ġej:
(a)
fil-paragrafu 1, jiżdied is-subparagrafu li ġej:
“Fil-każ tal-użi stipulati fl-Artikolu 4(3), il-kontrolli stabbiliti fil-punti b) u c) tal-ewwel subparagrafu ta’ dan il-paragrafu jirrigwardaw, għall kull lott, 100 % tal-kwantità ta’ prodotti li joħorġu mill-ħażna matul is-sena tas-suq. Wara dawn il-kontrolli, il-prodotti li joħorġu mill-ħażna għandhom jiġu denaturati, fil-preżenza tal-awtoritajiet kompetenti, fil-kundizzjonijiet stabbiliti mill-Istat Membru.”
(b)
il-paragrafu 2 hu ssostitwit b'li ġej:
“3. L-awtorità kompetenti għandha tirtira l-approvazzjoni meta ma tkunx għadha sodisfatta waħda mill-kondizzjonijiet meħtieġa għal tali approvazzjoni; F’dan il-każ m’għandha titħallas l-ebda għajnuna għall-ħażna jew kumpens finanzjarju fir-rigward is-sena tas-suq korrenti u l-ammonti diġà mħallsa għandhom jiġu rimborżati, flimkien mal-imgħax għaż-żmien li jgħaddi bejn il-ħlas u r-rimborż.
Ir-rata ta' dan l-imgħax għandha tkun dik applikata mill-Bank Ċentrali Ewropew għall-operazzjonijiet tiegħu f'euro, kif ippubblikata fis-serje ‘Ċ’ ta' Il-Ġurnal Uffiċjali ta' l-Unjoni Ewropej, fis-seħħ fid-data tal-ħlas indebitu u miżjuda bi tliet punti perċentwali.”
Artikolu 2
Dan ir-Regolament jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 5 ta’ Lulju 2005.